The Book of Taliesyn

To The Book Of Taliesyn είναι το δεύτερο κατά χρονολογική σειρά άλμπουμ του συγκροτήματος Deep Purple. Κυκλοφόρησε τον Οκτώβριο του 1968 σε βινύλιο και αργότερα επανακυκλοφόρησε σε CD, με την επίσημη έκδοση της "ΕΜΙ" με επιπλέον ανέκδοτες ηχογραφήσεις να κυκλοφορεί στις 8 Φεβρουαρίου του 2000.Με αυτό το δίσκο οι Deep Purple προσπάθησαν να διατηρήσουν τη φήμη και να συνεχίσουν την επιτυχία του πρώτου τους άλμπουμ, κυκλοφορώντας το δεύτερο μέσα σε διάστημα τριών μηνών. Οι πωλήσεις του δίσκου ήταν μικρότερες από το "Shades of Deep Purple", αλλά αυτή τη φορά είχε δύο σινγκλ τα οποία μπήκαν στην αμερικάνικη λίστα επιτυχιών, το "Kentucky Woman" και το "River Deep – Mountain High".

 Από τα μέσα Αυγούστου ως και τα τέλη Σεπτεμβρίου του 1968, οι Deep Purple πήγαν και πάλι στα "Pye Studios" του Λονδίνου. Ο σκοπός της τόσο γρήγορης ηχογράφησης του δεύτερου δίσκου ήταν ότι ήθελαν να εκμεταλλευτούν την εμπορική επιτυχία του πρώτου άλμπουμ και ακόμα περισσότερο, του "Hush". Ένα από τα καλύτερα κομμάτια του δίσκου ήταν το ορχηστρικό "Wring that Neck", το οποίο παρέμεινε στο set list των ζωντανών εμφανίσεων τους ως το 1971. Οι διασκευές δεν έλειπαν ούτε από αυτό το δίσκο με το "Kentucky Woman" του Νηλ Ντάιαμοντ που αποτέλεσε και το επόμενο σινγκλ του συγκροτήματος, αλλά και το "We Can Work It Out" των Beatles, που αποτελούσε το δεύτερο μέρος ενός τραγουδιού που λεγόταν "Exposition". Ένα από τα καλύτερα κομμάτια που κυκλοφόρησε το συγκρότημα με τον Ροντ Έβανς στα φωνητικά ήταν το "Anthem", μία από τις σπάνιες ηχογραφήσεις των Deep Purple με ακουστική κιθάρα και βιολί. Στο άλμπουμ υπήρχε μία ακόμη διασκευή, στο "River Deep – Mountain High" του Άικ και της Τίνα Τέρνερ, ενώ για τον συγκεκριμένο δίσκο ηχογραφήθηκαν δύο ακόμη τραγούδια, το "Listen, Learn, Read On" που άνοιγε το δίσκο και το "Shield".Το άλμπουμ με την ονομασία The Book of Taliesyn τέθηκε σε κυκλοφορία τον Οκτώβριο του 1968, στις Ηνωμένες Πολιτείες και τον επόμενο Ιούνιο στην Ευρώπη. Η επιτυχία του ήταν μικρότερη σε σχέση με το "Shades of Deep Purple" φτάνοντας ως το # 54 του Billboard. Το εξώφυλλο ήταν μία αρκετά ψυχεδελική δουλειά που φανέρωνε διάφορες στιγμές της αυλής του κάστρου του Κάμελοτ, όπου σύμφωνα με το μύθο υπήρχε και το βιβλίο με τίτλο "Taliesyn" που περιείχε έργα του ποιητή Taliesin. Το εξώφυλλο σχεδιάστηκε από τον Τζον Βέρνον Λορντ, καθηγητή βρετανικού πανεπιστημίου, αν και πολλοί είναι αυτοί που νομίζουν ότι ο Τζον Λορντ ήταν ο σχεδιαστής. Μετά τις ηχογραφήσεις του δίσκου το συγκρότημα έδωσε δύο συναυλίες, στο Μπέρμιγχαμ και το Πλίμουθ, στις 27 και 28 Σεπτεμβρίου 1968, αντίστοιχα. Μετά από ένα διάστημα 20 ημερών, αποφάσισαν να ξεκινήσουν την πρώτη τους αμερικανική περιοδεία, σαν support στους Cream του Έρικ Κλάπτον. Έτσι στις 18 και 19 Οκτωβρίου οι Deep Purple έπαιξαν στο "Inglewood Forum" (συναυλία στην οποία ηχογραφήθηκε και το "Inglewood - Live in California") και το "LA Forum", το θρυλικό στάδιο των Los Angeles Lakers, αντίστοιχα. Όμως οι Cream ήταν υπό διάλυση και οι Deep Purple βρισκόταν σε πολύ καλή φόρμα, με τον Ρίτσι Μπλάκμορ να βρίσκει την ευκαιρία για καταπληκτικά σόλο, γεγονός που οδήγησε τον Κλάπτον στην απόφαση να μη συνεχίσουν την περιοδεία μαζί, λόγω της ανωτερότητας των εμφανίσεων των Deep Purple. Στις 23 Οκτωβρίου εμφανίστηκαν στην τηλεοπτική εκπομπή "Playboy After Dark", στην οποία έπαιξαν τα "Hush" και "And the Address". Το "Hush" βιντεοσκοπήθηκε και η εκτέλεση του αυτή υπάρχει στη βιντεοκασέτα "Heavy Metal Pioneers". Οι επόμενες δύο εμφανίσεις τους έγιναν στο "International Pop festival" του Σαν Φρανσίσκο, στις 26 και 27 του μήνα. Η περιοδεία συνεχίστηκε στα τέλη Νοεμβρίου, ξεκινώντας με μία συναυλία στην Καλιφόρνια και με μία επίσκεψη στο Βανκούβερ του Καναδά, την πρώτη Αμερικανική συναυλία του συγκροτήματος εκτός ΗΠΑ. Μετά από αυτές τις συναυλίες, οι Deep Purple περιόδευσαν στις ανατολικές Ηνωμένες Πολιτείες στις αρχές Δεκεμβρίου, περνώντας από τις πόλεις Σικάγο, Ντιτρόιτ, Ιντιανάπολις, Μίσιγκαν και καταλήγοντας στη Νέα Υόρκη, στις 21 Δεκεμβρίου του 1968. Στις 23 Δεκεμβρίου, πήγαν σε στούντιο της Νέας Υόρκης, όπου ηχογράφησαν δύο τραγούδια, το "Emmaretta" και το "Bird Has Flown". Από την παραμονή Χριστουγέννων ως και την παραμονή Πρωτοχρονιάς έπαιξαν στο "Electric Circus" στη Νέα Υόρκη όπου και τελείωσαν την περιοδεία αυτή.Στις 6 Δεκεμβρίου, κυκλοφόρησε παγκοσμίως το δεύτερο σινγκλ του συγκροτήματος, "Kentucky Woman" με b-side το "Wring that Neck", δύο τραγούδια του "The Book of Taliesyn". Η επιτυχία του περιορίστηκε και πάλι στις Ηνωμένες Πολιτείες όπου το συγκεκριμένο 45αρι, πούλησε αρκετά και γνώρισε μεγάλη ραδιοφωνική ανταπόκριση, ως το επόμενο σινγκλ μετά το πολύ επιτυχημένο "Hush". Το "Kentucky Woman" ανέβηκε στο Αμερικανικό Top-40 και κράτησε την δημοτικότητα του συγκροτήματος σε υψηλά επίπεδα. Listen, Learn, Read On (Evans, Blackmore, Lord, Paice) – 4:05 Wring that Neck (Blackmore, Simper, Lord, Paice) – 5:13 Kentucky Woman (Neil Diamond) – 4:44 Exposition (Beethoven, Blackmore, Simper, Lord, Paice) / We Can Work It Out (Lennon/McCartney) – 7:06 Shield (Evans, Blackmore, Lord) – 6:06 Anthem (Evans, Lord) – 6:31 River Deep – Mountain High (Barry, Greenwich, Spector) – 10:12 Η πρώτη γραμμή μελών των Deep Purple είχε αντοχή μόλις ένα χρόνο, αφού μετά την κυκλοφορία τριών δίσκων ο τραγουδιστής Ροντ Έβανς και ο μπασίστας Νικ Σίμπερ απολύθηκαν από τα υπόλοιπα μέλη του συγκροτήματος, για να έρθουν στη θέση τους ο Ίαν Γκίλαν και ο Ρότζερ Γκλόβερ, αντίστοιχα. Η σύνθεση του συγκροτήματος είχε την εξής μορφή: Ροντ Έβανς - φωνητικά Ρίτσι Μπλάκμορ - κιθάρα Τζον Λορντ - πλήκτρα Νικ Σίμπερ - μπάσο Ίαν Πέις - τύμπανα The Book of Taliesyn CD Booklet 2000 EMI Records The Book of Taliesyn - The Highway Star The Book of Taliesyn - Deep Purple | Songs, Reviews, Credits | AllMusic Deep Purple - The Book Of Taliesyn at Discogs The Book of Taliesyn - Deep Purple | Awards | AllMusic